ඇන්ටන් චෙකෝෆ් ලංකාවට පැමිණි 1890 වන විට කොළඹ කොටුවේ කොතරම් රික්ෂෝ ප්‍රමාණයක් තිබුණේ දැයි සටහනක් නැත. එහෙත් ලංකාවට රික්ෂෝ පැමිණ වසර 40 පමණ ගෙවී ගිය පසු 1921 දී ලේඛනයක ඇත්තේ එම වසරේ රික්ෂෝ 3741 ක් ලියාපදිංචි කර ඇති බවය. 1950 දී කොළඹ නගර සභාව රික්ෂෝ ලියාපදිංචිය නතර කිරීමට යෝජනාවක් සම්මත කොට ඇති බව ලේඛනවල ඇත. ඇන්ටන් චෙකෝෆ් ලංකාවට පැමිණි දිනය ලෙස සඳහන් වන්නේ 1890 නොවැම්බර් මස 12 වැනි දිනය. චෙකෝෆ් ලංකාවේ දින හයක් ගත කළ බව එක් තැනක සඳහන් වන අතර එය දින 7 ක් බව තවත් බොහෝ ලේඛනවල ඇත. චෙකෝෆ් ලංකාවට පැමිණ ඇත්තේ රුසියාවට අයත් සක්හලින් නමැති දුපතේ දින ගණනාවක් ගත කිරීමෙන් පසුවය. ඔහු ලංකාවට පැමිණි දිනයේම ගුසෙව් නැමති ඔහුගේ සුප්‍රකට නව කතාව ලිවීම ආරම්භ කළ බව ද ඉතිහාසයේ සඳහන්ය. චෙකෝෆ් ලංකාවේ සිටි වකවානුවේ එක් දිනක් නුවර ගොස් ඇත. ඒ ගමන ගොස් ඇත්තේ දුම්රියෙනි. නුවර ගිය චෙකෝෆ් රික්ෂෝවකින් නුවර සැරී සැරුවේදයි සටහන් සොයා ගත නොහැකි වුවද නුවර ගමනෙන් පසු චෙකෝෆ් පවසා ඇත්තේ ලංකාව මිහිබට සුරපුරක් බවය. ලංකාවෙන් නැවත නැව් නැග පිටවී ගිය චෙකෝෆ් එදා ගෙන ගිය නැව් බඩු අද ගෙන ගියා නම් චෙකෝෆ්ට අද සිටින්නට සිදු වන්නේ පොලිස් අත්අඩංගුවේය. චෙකෝෆ් ලංකාවෙන් යන්නට නැව් නැගි විට ගෙන ගිය නැව් භාණ්ඩ අතර අද සංරක්ෂිත සත්වයකු වන මුගටින් ද සිටිම මීට හේතුවයි.
ලංකාවට පැමිණ ලිවීමට ආරම්භ කළ ඔහුගේ සුප්‍රකට නව කතාව කුමක්ද?
ගුසෙව්